  Виталий Пронин 27-тӥ феврале республикаысьтымы Адямиослэн правооссыя оскем мурт Михаил Кокорин котырес ӝӧк люкалляз. Пӧртэм министерствоосысь но ведомствоосысь кивалтӥсьёс вераськон ӝутӥзы пыдйылчиос но тюрьмаысь потэмъёс сярысь.Кылем арын тюрьмаысь потӥз 1 сюрс 500 мурт. Со пӧлысь 60-эз - пыдйылчиос. 46-сэ социальной гостиницае но ӵыжы-выжыоссы дӥне келязы вал. Кытын соос туннэ - тодмо ӧвӧл, шуэ Кыл кутытонъя управленилэн кивалтӥсезлэн воштӥсез Владимир Лукашёв.Ма, социальной гостиницаосын пытсэт сьӧрын костаськемъёсты воземзы туж ик уг поты. Курдаськом, пе. Кылсярысь, Ижысь, Сарапулысь но Воткаысь гостиницаос кылем арын утизы-сюдӥзы 324 муртэ. 69-эз татчы вуэмын вал тюрьма бере. Зэм, соос гостиницаосын толалтэгес гинэ уло. Гужем пыдйылчиос эрикез утчаны кошко. Гостиницаын уго чурытэсь куронъёс пуктӥсько, чылкытлыкез гажаны куро, изён дыр тупато. Та уноезлы уг кельшы.Ма, Воткаысь гостиницаез пытсаны медо. Тылпу кысӥсьёслы уг кельшы со. Интыяськемын улоно юртлэн гулбечаз - калык ӟургетэ, олокыӵе но окты-калтыосын, пе, бускельяськиськомы. Но администрация мукет сэрег уг висъя.Пытсэт сьӧры киргамъёслэсь но отысь потэмъёслэсь УФСИН-нэ арлы быдэ ог 3 сюрс вазиськон вуэ. Куд-огез паспорт лэсьтыны куре. Мукетъёсыз воксё но паспорт лэсьтыны пумитъясько. Удмуртиын документ лэсьтэмын шуыса адӟизы ке, пе, соку ик валатскозы: таид кечат-вамат корт сьӧрын вал, дыр. Нялтас вераса, Сарапулысь нылкышно колониын пукись 1 сюрс 200 мурт пӧлысь 300-эз гинэ асьме республикаын вордскемъёс, музонъёсыз палэнысь ваемын.Озьы ик вазисько, пенсия тырыны но уже интыяны курыса. Берлоез туж бадӟым йыр висён. Кечат-вамат корт сьӧрысь мозмытэмъёсты нокинлэн но уже интыямез уг поты. Нош УФСИН-ын соосты столярлы но, плотниклы но, вуриськисьлы но дышетыны выро. Озьы ке но ваньзэсты сямен котькытын мултэс каро. Таин сэрен но тюрьмаысь потэмъёс пӧлысь 20-30 процентэз нош ик йыртэман дуннее кыстӥське. Тюрьмаын уго сое нош ик дӥсялозы, сюдозы. Выльысь азьвыл сюрес вылазы уг султо ни тюрьмаын дыръязы шофёрлэсь правозэ басьтыса вуэмъёс. Руль бергатыны колониосын дышето ни куинетӥ арзэ. Тюрьмаысь потӥзы ке, соку ик уж шедьтыны мед быгатозы шуыса. Нош машина сьӧры пуксид ке, сазь возиськыны но вырод.- Но ваньзэсты праволы дышетыны уг луы - капчигес статья понна пукисьёсты гинэ, - шуэ В. Лукашёв.Уж сётӥсьёсты кызьы ке гочатыны выроно вал. Оло, мозмытэмъёсты уже кутӥсьёслы ичигес выт тырон тупатоно? Оло, ужан интылы квотаос лэсьтоно? Туннэ со квотаос инвалидъёслы гинэ чакламын. Котырес ӝӧк сьӧры люкаськемъёс та пумысен нимысьтыз малпаськомы, шуизы. Татарстанын тани кӧня ке арзэ ни со закон юнматэмын.Эшшо умойгес луысал, тюрьмаысь потэмъёслы нимысьтыз центр кылдытыса. Отчы соос котькыӵе юанэн вазиськыны быгатысалзы. Екатеринбургын сыӵе центр ужа, со ик выре адямиосты уже интыянэн но. Кивалтэ соин куке-соку пытсэт сьӧрысь улонэз адӟылэм воргорон.Ваньмыз та пумысен ӵектонъёсты М. Кокоринлэн аппаратэз вуттыны тыршоз вылӥ кивалтӥсьёс дорозь.Елена Фёдорова Теги: МихаилКокорин тюрьма УФСИН  